《哭黄树斋少司寇师》
清代·贾臻

噩梦魂惊觉又疑，茫茫天道竟如斯。升沈一例丹心在，功过千秋信史知。

大有江山助奇气，更无方药问良医。羊昙肠断西州路，多少孤寒雪涕时。

作者简介：贾臻，字退崖，号运生，故城人。道光壬辰进士，改庶吉士，授编修，历官贵州布政使，署安徽巡抚。有《洛中吟》、《后洛中吟》、《如京集》、《如京续集》、《蕴声诗略》。